ลุยหุ้นPTTEPรับได้หลุมน้ำมันพม่า
ลุยเคาะหุ้นเครือ PTT สนั่น น้ำมันพุ่งปตท.สผ.ข่าวดีแปลงสัมปทานพม่าพ่วงทำราคาปิดงวดบัญชี ด้าน BCP เลิกลงทุน TAE ชั่วคราว
22 ธ.ค. 2554

ลุยเคาะหุ้นเครือ PTT สนั่น น้ำมันพุ่ง-ปตท.สผ.ข่าวดีแปลงสัมปทานพม่าพ่วงทำราคาปิดงวดบัญชี ด้าน BCP เลิกลงทุน TAE ชั่วคราว
บรรยากาศการลงทุนในหุ้นกลุ่ม ปตท. (PTT) เมื่อวันที่ 21 ธ.ค. คึกคัก นักลงทุนแห่เข้าซื้อหุ้น PTT และบริษัท ปตท.สำรวจและผลิตปิโตรเลียม (PTTEP) หรือ ปตท.สผ. บริษัท ปตท.โกลบอล เคมิคอล (PTTGC) ส่งผลให้ราคาหุ้นปรับตัวเพิ่มขึ้น โดยหุ้น PTT ปิด 321 บาท เพิ่มขึ้น 5 บาท หุ้น PTTEP ปิด 171.50 บาท เพิ่มขึ้น 6 บาท และ PTTGC ปิด 62.75 บาท เพิ่มขึ้น 1.50 บาท ซึ่งการเพิ่มขึ้นของ 3 หุ้นเครือ PTT ส่งผลต่อดัชนีเพิ่มขึ้น 4.90 จุด โดยดัชนีปิดตลาดที่ 1,043.75 จุด เพิ่มขึ้น 10.46 จุด 
นักวิเคราะห์ กล่าวว่า หุ้นพลังงานปรับตัวขึ้นแรงส่วนหนึ่งเป็นตามภาวะตลาดหุ้นภูมิภาคที่ดูดีขึ้น หลังตัวเลขเศรษฐกิจของสหรัฐและเยอรมนีออกมาดี ขณะเดียวกันราคาน้ำมันก็ปรับตัวเพิ่มขึ้นมาอยู่ที่ 106.73 เหรียญสหรัฐต่อบาร์เรล เพิ่มขึ้น 3.09 เหรียญสหรัฐต่อบาร์ 
นอกจากนี้ มีข่าวเรื่องบริษัท ปตท.สผ. ชนะสัมปทานแปลงที่พม่าด้วย หลังจากนายกรัฐมนตรีของประเทศไทย น.ส.ยิ่งลักษณ์ ชินวัตร ไปเยือนด้วย
บริษัทหลักทรัพย์ พัฒนสิน ระบุว่า นักลงทุนจะเข้าซื้อหุ้นที่เชื่อมโยงกับเศรษฐกิจโลก หลังตัวเลขเศรษฐกิจสหรัฐออกมาดี และอาจเห็นนักลงทุนเข้าซื้อเพื่อทำราคาปิดงวดบัญชีสิ้นปี 2554 ด้วย โดยหุ้นที่คาดว่าจะมีการทำราคา เช่น หุ้นปิโตรเคมี เช่น PTTGC หุ้น IVL เป็นต้น 
ด้านนายอนุสรณ์ แสงนิ่มนวล กรรมการผู้จัดการใหญ่ บริษัท บางจากปิโตรเลียม (BCP) เปิดเผยว่า บริษัทได้ยกเลิกการเข้าลงทุนซื้อหุ้นของบริษัท ไทย อะโกร เอ็นเนอร์ยี่ (TAE) จำนวน 320 ล้านหุ้น หรือ 40% ของทุนจดทะเบียน จากผู้ถือหุ้นเดิม คือ บริษัท ลานนารีซอร์สเซส (LANNA) และผู้ถือหุ้นรายย่อย จำนวน 22 ราย หลังจากบริษัทไม่สามารถขึ้นหน่วยผลิตได้ตามเงื่อนไข ที่กำหนดระยะเวลาไว้ว่าจะต้องเกิดขึ้นภายในวันที่ 15 ธ.ค.ที่ผ่านมา
“หากบริษัทสามารถกลับมาขึ้นหน่วยผลิตได้การตัดสินใจเข้าร่วมทุนก็ยังเกิดขึ้นได้อีก เพราะบริษัทมีนโยบายชัดเจนที่จะลงทุนพลังงานทางเลือก แต่เหตุที่ต้องเลิกไปก่อนเพราะก่อนหน้าได้แจ้งตลาดไว้ว่าต้องเสร็จตามเวลาที่กำหนด” นายอนุสรณ์ กล่าว